
A tanulási stratégiák szerepe a kanjik elsajátításában: Az analitikus dekódolás kompetenciájának fejlesztése

A fonografikus írásrendszerű háttérrel rendelkező japán nyelvtanulók kanjikról való rendszertani ismeretei oly mértékben hiányosak, hogy a számukra ismeretlen új kanjik analitikus dekódolására képtelenek, problémamegoldó képességük kudarcot vall. Annak érdekében, hogy a tanulók az ilyen gyakran előforduló esetekben sikeresen helytálljanak, valamint kognitív tanulási technikák alkalmazására is képessé váljanak, a rendszerszemlélet fejlesztése elsődleges szempont. Az analitikus rendszerszemlélet elősegíti a kanjik írásjegyképzési tendenciáinak mélyebb megértését, a komplex kanjik gyökökre vagy adott esetben fonetikus komponensekre való szétbontását, valamint ismeretlen kanjik olvasatának és jelentésrétegének hatékony megsaccolását. A Rikusho Bunrui 六書分類grafológiai rendszere közül a piktográfok, értelemkombinációs és fonoszemiotikus osztályainak hierarchikus viszonyrendszere alapján egy új, tanulást támogató modell bevezetését javaslom, mely célzottan fejleszti az analitikus rendszerszemléletet. A modellt és annak alkalmazását az ELTE BTK 20 elsőéves japán alapszakos hallgatójának ismertettem online aszinkron formában, majd egy három hetes intervallum során aktív tesztelésnek vetettem alá. A három hét leteltével kérdőív segítségével felmértem, hogy a modell mennyire bizonyult eredményesnek és milyen használati tapasztalatokat szereztek a hallgatók. A kérdőív eredményeiből világosan kiderül, hogy a modell igenis képes elősegíteni a kanjik olvasatainak, írásjegyképzési tendenciáinak, valamint a gyökök és a fonetikus komponensek funkcióinak mélyebb megértését, és rendszerbe foglalja az összes releváns információt, amit egy japán nyelvtanulónak szükséges tudni. A kísérletben résztvevők beszámolói alapján a többség pozitív élményekkel gazdagodott a modell használata során, így feltehetően a továbbiakban is alkalmazni fogják.



